«Шэджэм псыкъелъэхэр» ягу дохьэ
«Шэшэн лъэпкъ пшынэ» щIыналъэ фестивалым и лауреат хъуащ Шэджэм районым и музыкантхэр.
Зэхыхьэр къызэрагъэпэщащ Шэшэн республикэм и цIыхубэ артист, музыкант, пшынауэ цIэрыIуэ Димаев Умар къызэралъхурэ илъэси 105-рэ зэрырикъум и щIыхькIэ. Къэбэрдей-Балъкъэрым къыбгъэдэкIыу абы зыкъыщагъэлъэгъуащ «Шэджэм псыкъелъэхэр» ансамблым и пшынауэхэм.
Шэшэн Республикэм и Урус-Мартан къалэм щекIуэкIа фестивалым зэхуишэсащ къэралым и щIыналъэ зэхуэмыдэхэм щыщ музыкант, пшынауэ зэчиифIэхэр. Дэтхэнэри щхьэж и лъэпкъ макъамэ Iэмэпсымэхэм еуащ.
«Шэджэм псыкъелъэхэр» уэрэджыIакIуэ гупым я пшынауэ Джэдмышх Мухьэмэд, бэрэбанауэ Шорэ Ахьмэд, пхъэцIычауэ Мэмрэш Аслъэн сымэ адыгэ макъамэхэр зэрагъэзэщIар ягу дыхьащ зэхыхьэм кърихьэлIахэмрэ къэпщытакIуэхэмрэ.
Лъэпкъ щэнхабзэр зэрахъумэм, хэIущIыIу зэращIым, абы зэрызрагъэужьым, Iэзэу уэрэд зэрыжаIэм папщIэ шэджэмдэс музыкантхэм къыхуагъэфэщащ цIыхубэ творчествэмкIэ «Шэшэн лъэпкъ пшынэ» щIыналъэ фестивалым и лауреатым и щIыхь тхылъыр.
КIАРЭ Элинэ.
